《走笔谢王去非遣馈江鲚》
宋代·刘宰

环坐正无悰，骈头得嘉馈。
鲜明讶银尺，廉纎非虿尾。
肩聋乍惊讶，腮红新出水。
芼以薑桂椒，未熟香浮鼻。
河魨愧有毒，江鲈惭寡味。
更咨座上客，送归烦玉指。
饤饾杂青红，百巧出刀匕。
翩翩鹤来翔，粲粲花呈媚。
颇疑壶中景，仿佛具盘底。
又疑三神山，幻化出人世。
更于属餍馀，想像无穷意。
知君束装冗，不敢折简致。
厚赐何可忘，因笔聊举似。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。